Tiangong (Chinees: 天宫一号; "Hemelse Paleis") is 'n ruimtestasieprogram van die Volksrepubliek China. Die doel is om ’n ruimtestasie te bou wat vergelykbaar is met die Russiese stasie Mir. Dit is ’n onafhanklike projek sonder samewerking met enige ander land. Die program is in 1992 begin as Projek 921-2. ’n Groot ruimtestasie sal in drie fases gebou word en sou teen 2020 voltooi wees, min of meer teen die tyd dat die Internasionale Ruimtestasie (IRS) van diens onttrek sal word. Die voltooiing van die projek is intussen uitgestel tot 2022. Chinese pogings om lae aarde wentelbaan-ruimtestasievermoëns te ontwikkel, begin met 'n ruimtelaboratoriumfase, met die bekendstelling van drie Tiangong-toetsvoertuie (wat later tot twee verminder is). China het sy eerste ruimtelaboratorium, Tiangong 1, op 29 September 2011 lanseer. Tydens sy bestaan het twee Shenzhou-ruimtetuie dit besoek. Op 16 Junie 2012 is Shenzhou 9 met 'n bemanning van drie lanseer. Dit is op 18 Junie suksesvol gekoppel en was China se eerste bemande tuig wat aan 'n ander tuig gekoppel word. Op 11 Junie 2013 is Shenzhou 10, ook met drie bemanningslede, lanseer.